Alueiden komitean lausunto aiheesta "Esikuva-analyysi: väline taloudellisten toimijoiden ja viranomaisten käyttöön"



Virallinen lehti nro C 064 , 27/02/1998 s. 0001



Alueiden komitean lausunto aiheesta "Esikuva-analyysi: väline taloudellisten toimijoiden ja viranomaisten käyttöön" (98/C 64/01) ALUEIDEN KOMITEA, joka ottaa huomioon Euroopan komission tiedonannon "Esikuva-analyysi: väline taloudellisten toimijoiden ja viranomaisten käyttöön" KOM(97) 153 lopull., ottaa huomioon Euroopan komission 18. huhtikuuta 1997 Euroopan yhteisön perustamissopimuksen 198 c artiklan ensimmäisen kohdan mukaisesti tekemän päätöksen pyytää aiheesta alueiden komitean lausunto, ottaa huomioon 11. kesäkuuta 1997 tekemänsä päätöksen laatia lausunto kyseisestä aiheesta sekä antaa lausunnon valmistelu valiokunta 1:n "Alueellinen kehitys Taloudellinen kehitys Alueellinen ja paikallinen rahoitus" tehtäväksi, ottaa huomioon valiokunta 1:n 12. syyskuuta 1997 hyväksymän lausuntoluonnoksen (CdR 245/97), jonka esittelijänä oli Ramón Luis Valcárcel Siso, ottaa huomioon Euroopan komission tiedonannon "Euroopan teollisuuden kilpailukyvyn esikuva-analyysi" KOM(96) 463 lopull., ottaa huomioon Euroopan parlamentin raportin yllä mainituista tiedonannoista sekä komission työasiakirjan aiheesta "Eurooppalainen laadunparannuspolitiikka Euroopan kilpailukyvyn parantamiseksi" (SEK(96) 2000), hyväksyi 19. ja 20. marraskuuta 1997 pitämässään 20. täysistunnossa (marraskuun 19. päivän kokouksessa) yksimielisesti seuraavan lausunnon. 1. Johdanto 1.1. Alueiden komitea katsoo, että EU:n teollisuuden kilpailukyky on avaintekijä yhteiskunnallisessa kehityksessä ja se saavutetaan parantamalla tuottavuutta sekä tavaroiden ja palvelujen laatua. Kilpailukyvyn kohentaminen on lisäksi avainasemassa Euroopan unionin yritysten pyrkiessä säilyttämään ja luomaan uusia työpaikkoja. 1.2. Yritysten kilpailukyky perustuu sisäisiin ja ulkoisiin tekijöihin, joita voidaan analysoida ja verrata ja siten määrittää parhaat käytännöt ja soveltaa niitä kunkin yrityksen tilanteeseen. Vertailussa käytettyä menetelmää kutsutaan esikuva-analyysiksi (benchmarking). 1.3. Esikuva-analyysi on aina hyödyllistä kaikille vertailussa mukana oleville osapuolille, koska mikään yritys ei ole paras kaikilla osa-alueilla eikä ole olemassa aluetta, jolla toimintaolosuhteet olisivat optimaaliset kaikilla tasoilla. Näin osapuolet oppivat parhaat käytännöt kilpailukykynsä parantamiseksi. 1.4. Unionin jäsenvaltioiden yritykset toimivat yleensä tietyillä paikkakunnilla ja keskittyvät tiettyihin aloihin; siten kilpailukyvyn parantumisella on suora vaikutus kyseiseen paikkakuntaan. Tästä syystä haluamatta mitenkään vähätellä EU:n tai jäsenvaltioiden teollisuuspolitiikan merkitystä alueellisten viranomaisten toiminta on olennaisen tärkeää, sillä ne tuntevat parhaiten alueen ongelmat ja pystyvät ratkaisemaan ne nopeasti. 2. Esikuva-analyysin edut 2.1. Esikuva-analyysin tarkoituksena on määrittää ja sitten vertailla parhaita käytäntöjä. Siksi on tärkeää määrittää sovellusalat hyvin täsmällisesti ja kerätä riittävästi kokemusten vaihtoa helpottavaa tietoa. Esikuva-analyysi on näet erityisen hyödyllistä, jos jokainen tekijä analysoidaan tarkasti. 2.2. Alueiden komitea katsoo, että esikuva-analyysista eivät hyödy ainoastaan suuret yritykset, vaan se on erityisen hyödyllistä pienille ja keskisuurille yrityksille, koska niillä muutoin on vähemmän keinoja saada esikuva-analyysissa tarvittavia tietoja. 2.3. Alueiden komitea katsoo, että vaikka yksittäiset muutokset ovatkin tervetulleita, säännöllisesti ja järjestelmällisesti suoritettuja esikuva-analyyseja tulee käyttää apuna laadittaessa ohjelmia tuotannon lisäämiseksi pitkällä aikavälillä sekä tavaroiden ja palveluiden laadun jatkuvaksi parantamiseksi. 2.4. Ottaen huomioon, että käytäntöjä voidaan verrata EU:ssa sekä yritysten ja toimialojen että yritysten puite-ehtojen tasolla, esikuva-analyysi paljastaa valtioiden ja alueiden puite-ehdot ja tekijät, jotka haittaavat yritysten kilpailukyvyn kehitystä. 3. Ulkoiset tekijät 3.1. Alueiden komitean mielestä valtioiden ja alueiden toiminnan puite-ehdoista laadittu esikuva-analyysi on erityisen tärkeä sen vuoksi, että näin saadaan selville kilpailukyvyn kannalta suotuisimmat valtiot ja alueet, sillä kilpailukyvyn puute tai vähäisyys haittaavat merkittävästi yritysten kehitystä. 3.2. Alueiden komitea katsoo, että talouden yleisen tason (toiminnan puite-ehtojen) arvioinnin ja vertailun perustana kannattaa käyttää seuraavia tekijöitä:a) t& k-infrastruktuuri; b) koulutus ja työvoima; c) yritysten johtaminen; d) työn sääntely; e) työn hinta; f) yritysverotus; g) energian hinta; h) televiestinnän infrastruktuurin hinta; i) yleinen infrastruktuuri (esim. yhteydet rautatie- ja maantieverkostoon, lentoasemille jne.); j) menettelyn monimutkaisuus ja kesto; k) taloudelliset tukitarjoukset. 3.3. Alueiden komitea korostaa, että sekä valtioiden että alueellisten viranomaisten on ryhdyttävä tehotoimiin poistaakseen alueillaan sijaitsevien teollisuusyritysten koko tuotantopotentiaalin kehittämisen tiellä olevat esteet. Niinpä alueidenväliset esikuva-analyysit olisivat erittäin arvokkaita, sillä näin voitaisiin parantaa puite-ehtoja. 3.4. Alueiden komitea katsoo, että toimialakohtainen esikuva-analyysi saattaisi edistää huomattavasti yritysten yhteistyötä, jonka Euroopan unioni katsoo olevan yksi merkittävimmistä keinoista parantaa kilpailukykyä. 3.5. Alueiden komitea korostaa, että kilpailukyvyn kasvu esikuva-analyysin avulla ei saa johtaa yksipuoliseen työntekijöitä suojaavien oikeuksien purkamiseen, vaan kuten komissio itsekin sanoo on säilytettävä tietty määrä vakautta ja työsuhdeturvan pysyvyyttä. Työsuhteen sisäiset suhteet, kuten myös palkkatyön ja itsenäisen yrittäjyyden erottaminen, on työmarkkinoiden joustavoittamisen jatkuessa määriteltävä selkeästi työ- ja sosiaalioikeudellisesti. Suojelunormien heikentäminen Euroopan ulkopuolisiin markkinoihin vertaamisen seurauksena on estettävä. 4. Yritysten ja toimialojen sisäiset tekijät 4.1. Eurooppalaisen konsulttiyritysryhmän tekemissä tutkimuksissa määritettiin päätekijät, joilla yritysten laatutasoa ja kilpailukykyä arvioidaan. Tutkimusten perusteella yrityshallintoa kehotetaan parantamaan esikuva-analyysilla, jossa tulisi arvioida seuraavia tekijöitä: a) uusien tuotteiden kehittämisen laatu ja siihen kuluva aika; b) tavarantoimittajien laatu; c) prosessin automatisointi; d) valmistuksen joustavuus ja valmistukseen kuluva aika; e) valmistusprosessin laatu; f) huolto; g) jakelustrategia; h) asiakaspalvelun laatu; i) inhimilliset tekijät; j) tiedotusjärjestelmät ja organisaatio. 4.2. Alueiden komitea katsoo, että vaikka erilaisissa institutionaalisissa ja kulttuuriympäristöissä toimivien yritysten vertaileva arviointi ei ole helppoa, tällaisen arvioinnin tulokset voivat auttaa paljon pyrkimyksissä laadun ja kilpailukyvyn parantamiseen. 5. Julkishallintoon soveltaminen 5.1. Alueiden komitea toteaa, että julkishallinnon osuus unionin jäsenvaltioiden BKT:stä on huomattava ja tämä ala on merkittävä hyödykkeiden ja palveluiden tuottaja. Talouselämän kehitys riippuu paljolti julkishallinnon tehokkuudesta ja ponnekkuudesta. 5.2. Alueiden komitean mielestä julkishallinnon toiminnasta on tehtävä esikuva-analyysi ja pyrittävä parantamaan ensisijaisesti julkishallinnon yrityksille ja kansalaisille tarjoamien palvelujen laatua. 5.3. Alueiden komitea katsoo, että hallitusten tehtävänä on tarkistaa lait ja rahoitusehdot siten, että ne suosivat yritysten välistä kilpailua, ja suhteuttaa ehdot sellaisten unionin alueiden tasolle, joilla tilanne on suhteellisesti parhain. 5.4. Komitea kehottaa hallituksia vertailemaan eri alueiden tai valtioiden politiikkaa esimerkiksi sellaisilla aloilla kuin teollisuuden kehittäminen, työpaikkojen luominen tai ympäristönsuojelu. Näin voitaisiin tehdä tunnetuksi parhaita ja/tai kulloinkin tehokkaimmiksi osoittautuneita käytäntöjä. 5.5. Komitea kehottaa hallituksia kiinnittämään erityistä huomiota koulutus- ja kansanterveysohjelmiin, jotta saataisiin selville ne politiikat ja käytännöt, joiden tulokset kannattaa ottaa huomioon ja soveltaa niitä varsinkin ammattikoulutuksen sekä yritysten ja kansanterveyden väliseen vuorovaikutukseen. 5.6. Ympäristönäkökohdat ovat erityisen merkittäviä, sillä teollisuuden kilpailukyvyn parantamisen on oltava tulosta ympäristön ja kansalaisten elämänlaadun kestävästä kehityksestä, ja elämänlaatua on pyrittävä parantamaan jatkuvasti. Toimien on siis kunnioitettava ympäristöä ja otettava huomioon alueelliset ympäristönäkökohdat sekä hyödynnettävä energiavarat mahdollisimman tarkoin edistämällä uusiutuvien energialähteiden käyttöä ja joustavaa kokemustenvaihtoa kunnallis- ja alueviranomaisten kesken. 5.7. Komitea kehottaa hallituksia vapauttamaan talouden ja päästämään markkinoille kilpailua edistäviä toimintamuotoja. Eri mailla on tästä myönteisiä kokemuksia ja niiden tuloksia tulee käyttää hyödyksi. 5.8. Jotta korostettaisiin esikuva-analyysin merkitystä julkishallinnossa, tulisi arvovaltaisen esikuva-analyysiryhmän jäseniksi kutsua myös alue- ja paikallishallinnon edustajia. 6. Päätelmät 6.1. Alueiden komitean mielestä on erittäin myönteistä, että Euroopan komissio on alkanut pohtia esikuva-analyysia ja pitää sitä teollisuuspolitiikan tärkeimpänä osatekijänä. 6.2. Vaikkakin yritykset ovat teollisuuden kilpailukyvyn päätoimijoita, alueiden komitea korostaa, että EU:n, jäsenvaltioiden ja alueiden tulisi edistää aktiivista kokemustenvaihtoa ja kokemusten vertailua. 6.3. Komitea korostaa tulosten vertailun merkitystä teollisuusrakenteen perustana oleville pk-yrityksille. Näin parannetaan kilpailukykyä ja tuetaan työllisyyttä. 6.4. Komitea kannattaa Euroopan laatujohtamissäätiön (EFQM) alulle panemia, äskettäin perustetun eurooppalaisten käytäntöjen vertailuverkoston kaltaisia aloitteita sekä niiden nivomista maailmanlaajuisten käytäntöjen vertailuverkostoon. Kun kansainvälisistä kilpailijoista on saatavana tietoa ja kun ne ovat muualla EU:ssa olevia kilpailijoita kehittyneempiä, tulee soveltaa maailmanlaajuista standardia. 6.5. Alueiden komitea kehottaa hallituksia käyttämään esikuva-analyysia keinona tasoittaa alueellisia eroja vertailemalla ensisijaisesti eri alueiden tai toimialojen olosuhteita kilpailukyvyn parantamiseksi, mikä puolestaan nopeuttaa alueen talouskasvua. 6.6. Komitea ehdottaa esikuva-analyysikokeiluja, jotka voitaisiin toteuttaa eurooppalaisten tukiohjelmien sekä erilaisten yhteistyötä ja kokemusten vaihtoa edistävien ohjelmien puitteissa sellaisilla alueilla, joilla on keskenään samankaltaisia teollisuusyrityksiä. 6.7. Alueiden komitea suhtautuu myönteisesti komission tiedonantoon ja tiedonannon alaan kuuluvien kokeiluhankkeiden aloittamiseen. Komitea ehdottaa esikuva-analyysia sovellettavaksi myös sellaisiin hankkeisiin kuin teollisuuden kehittäminen, työpaikkojen luominen, ympäristönsuojelu ja julkishallinto: kokeilut voitaisiin toteuttaa nykyisten eurooppalaisten ohjelmien puitteissa sekä sellaisten eri alueiden välisten lukuisten yhteistyö- ja kokemustenvaihto-ohjelmien puitteissa, joilla on samankaltaisia teollisuusyrityksiä. 6.8. Alueiden komitea kehottaa komissiota luomaan rahoitusvälineitä, joiden turvin alue- ja kunnallisviranomaiset voivat panna alulle esikuva-analyysihankkeita. Näin alueviranomaiset saavat tietoa toimialojensa parhaista käytännöistä ja voivat soveltaa niitä toimintaansa. 6.9. Alueiden komitea kehottaa alue- ja kunnallisviranomaisia, kehitysvirastoja, tutkimaan teollisuuden alue- ja alakohtaista kilpailukykyä esikuva-analyysin avulla. Bryssel, 19. marraskuuta 1997. Alueiden komitean puheenjohtaja Pasqual MARAGALL i MIRA